**Taliad arbennig i weithwyr gofal cymdeithasol**

**Proses apelio**

Bydd awdurdodau lleol yn gweinyddu taliadau’r cynllun ar ran Gweinidogion Cymru.

Mae’r broses hon yn dod yn weithredol pan fydd cais wedi cael ei wrthod gan yr awdurdod lleol.

Mae’r broses apelio’n broses dau gam.

**Cam 1 - Ailystyried**

* Mae’r gweithiwr yn gofyn am ailystyried penderfyniad yr awdurdod lleol
* Llenwir ffurflen yn nodi pa rai o’r meini prawf cymhwystra sy’n eu gwneud yn gymwys ym marn y person.
* Ymgymerir â’r ailystyried gan yr ALl. Byddwn ni’n cyhoeddi nodyn cynghori er mwyn i ALl weithredu’n gyson yn y cam hwn.
* Os gwnaed camgymeriad a / neu cydnabuwyd fod y gweithiwr gofal yn gymwys, bydd yr ALl yn trefnu i wneud y taliad.
* Os yw’r All yn parhau i hawlio fod y gweithiwr yn anghymwys, bydd yr ALl yn anfon llythyr at y person gan nodi’r rhesymeg dros y penderfyniad (darperir templed). Rhoddir gwybod i’r unigolyn y gallant gyflwyno cais i fynd i Gam 2.
* Os yw’r ALl yn aneglur, oherwydd cymhlethdod / unigrywiaeth yr amgylchiadau, bydd yr ALl yn cyfeirio at Gam 2 ac yn rhoi gwybod i’r gweithiwr unigol.
* **Amserlen ar gyfer cyflawni Cam 1 – 10 diwrnod gwaith.**

**Cam 2 – Panel Apêl Llywodraeth Cymru**

* Bydd Panel Llywodraeth Cymru’n ystyried apeliadau ar ôl i ystyriaethau Cam 1 gael eu cwblhau, pan fydd pobl yn dymuno mynd ymhellach. Gall yr ALl anfon cyfeiriadau gerbron y Panel drosto’i hun, pan nad yw’n teimlo’n abl i wneud y penderfyniad oherwydd cymhlethdod / ansicrwydd.
* Bydd Cydlynydd y Cynllun yn nodi cyfeiriadau ac yn monitro amserlenni a’r broses.
* Mae Telerau Cyfeirio’r Panel Apêl dweud na all newid meini prawf cymhwyster y cynllun.
* Byd rhesymeg glir yn cael ei chofnodi ar gyfer pob penderfyniad, ac anfonir llythyr templed at y gweithiwr unigol, gyda chopi’n mynd at eu cyflogwr a’r ALl perthnasol.
* Bydd Cydlynydd y Cynllun yn rhaeadru gwersi i ALlau am benderfyniadau a wnaed ac yn cydlynu unrhyw newidiadau i Gwestiynau Cyson yn ôl y galw.
* **Amserlen ar gyfer cyflawni Cam 2 – 10 diwrnod gwaith ar ôl canlyniad Cam 1.**

**Gwneud penderfyniad:** Mae gan y Panel Apêl awdurdod a ddirprwywyd oddi wrth Weinidogion Cymru i wneud penderfyniadau am apeliadau. Bydd y Cadeirydd yn gofyn i’r Panel ddod i gytundeb. Pan fydd y Cadeirydd o’r farn na all y Panel ddod i benderfyniad hyderus, cyfeirir y mater at Weinidogion Cymru.

Bydd Gweinidogion Cymru’n gwneud penderfyniad ar ôl cael mwy o gyngor a gwybodaeth yn ôl y galw. Mae’n debygol y dirprwyir y broses hon i Ddirprwy Gyfarwyddwr yn y Gwasanaeth Sifil.

**Cynnwys y Panel Apêl:** Mae’r Panel Apêl yn grŵp gorchwyl a gorffen i bob pwrpas, ble gall Gweinidogion benodi heb orfod ymgynghori. Ni fydd tâl am y gwaith. Mae’r Panel yn cynnwys cynrychiolydd o Lywodraeth Cymru, cynrychiolydd o’r awdurdod lleol, cynrychiolydd o TUC Cymru, cynrychiolydd y darparwr a Chadeirydd. Gall y Panel ofyn am gyngor cyfreithiol gan Wasanaethau Cyfreithiol Llywodraeth Cymru.

Gofynnir i bob cynrychiolydd ddatgan unrhyw wrthdaro o ran buddiannau, ac absenoli’u hunain o glywed yr apeliadau hynny. Bydd cynrychiolwyr wedi enwi cydweithwyr a fydd yn cymryd eu lle dan amgylchiadau o’r fath.

**Amlder cynnal Panelau:** Mae’n anodd rhagweld faint o alw fydd, ond mae gwneud penderfyniadau’n amserol yn bwysig er mwyn osgoi amser oedi diangen ar gyfer y bobl dan sylw. Ein cynnig ni yw cynnal panelau wythnosol. Byddant yn cael eu canslo os nad oes busnes.  
 **Amserlen Panelau:** Mae dyddiad y Panel cyntaf yn ddibynnol ar y dyddiad pan wneir y taliadau cyntaf. Ni allwn ragweld cynnydd na gostyngiad yn niferoedd y bobl sy’n cael eu cyfeirio at y Panel dros amser, am ei bod hi’n debygol y bydd gweithwyr gofal yn cael eu talu dros gyfnod o rai misoedd.

**Ystyriaethau o ran adnoddau**

**Cydlynydd y Cynllun:** Cyfrifoldebau:

* Monitro blwch post digidol penodol sy’n unig bwynt cyswllt ALl
* Derbyn a thracio unigolion a gyfeirir
* Trefnu panelau / anfon papurau allan ymlaen llaw
* Anfon llythyron penderfyniad allan
* Rhannu unrhyw bethau a ddysgir ac unrhyw ddatblygiadau ymysg ALlau a diweddaru Cwestiynau Cyson / canllawiau i ALlau er mwyn cynnal cysondeb y broses gwneud penderfyniadau.
* Rheoli gohebiaeth uniongyrchol oddi wrth unigolion ynglŷn â’r broses – gan ailgyfeirio at yr ALl.

Bernir mai’r adnodd sydd ei angen ar gyfer cyflawni’r rôl hon, a fyddai’n rhedeg o ganol mis Awst tan ddiwedd mis Rhagfyr, fyddai tua 1.5 diwrnod yr wythnos. Mae’n debygol y gwelid amrywio o ran llwyth gwaith ar draws y cyfnod hwn. Mae Cydlynydd Cynllun wedi cael ei amlygu o blith y tîm Polisi Gweithlu.

**Cadeirydd:** Bydd Cadeirydd yn cael ei benodi. Bydd ef / hi:

* yn unigolyn allanol, nad yw’n gyflogedig gan Lywodraeth Cymru, awdurdod lleol na darparwr gofal cymdeithasol perthnasol
* yn meddu ar ddealltwriaeth o ofal cymdeithasol a sut y strwythurir darpariaeth gofal
* yn meddu ar sgiliau a phrofiad o gymryd rhan mewn cyfarfodydd amlddisgyblaethol, ac o’u cadeirio.
* yn hyderus wrth lywio Panelau gan ddefnyddio Microsoft Teams
* ddim yn dangos gwrthdaro buddiannau y gellir ei enwi
* yn meddu ar sgiliau cyfathrebu a threfnu proffesiynol da, dealltwriaeth o faterion yn ymwneud â chyfrinachedd, ac wedi ymrwymo i hybu cydraddoldeb drwy eu gwaith.

Bernir mai’r adnodd sydd ei angen ar gyfer cyflawni’r rôl hon yw tua 0.5 dydd yr wythnos dros sawl mis. Mae’n debygol y gwelid amrywio o ran llwyth gwaith ar draws y cyfnod hwn.

**Camau pellach**

* Mewn amgylchiadau eithriadol iawn, gall y Panel awgrymu nad yw’n gallu gwneud penderfyniad dan delerau’r canllawiau presennol a bydd Gweinidogion Cymru’n ystyried amnewid neu wneud eithriad i’r canllawiau.
* Gall person sy’n parhau i fod yn anfodlon â’r broses gwneud penderfyniad ynglŷn â’u taliad ofyn am Adolygiad Barnwrol.